द्रौपदी और भाइयों सहित युधिष्ठिर हस्तिनापुर पहुँचे। वहाँ उनका यथोचित स्वागत-सत्कार हुआ। तब मामा शकुनि ने प्रस्ताव किया, ‘धर्मराज! यह सभा आपकी ही प्रतीक्षा कर रही थी। अब हमें पासे डालकर खेल शुरू करना चाहिये।’ युधिष्ठिर ने कहा- राजन्! जुआ खेलना तो छलरूप और पाप का मूल है। इसमें न तो क्षत्रियोचित्त वीरता प्रदर्शन का अवसर है और न ही कोई निश्चित नीति होती है। जुए में सदा ही कपटपूर्ण आचरण का बोलबाला रहता है।